OBH 4784/1999.
Az állampolgári jogok országgyűlési biztosa általános helyettesének jelentése
Ügyintéző: dr. Bakos Anita

A panasz

	A panaszos az állampolgári jogok országgyűlési biztosához fordult, amelyben előadta sikertelen vállalkozása körülményeit és az országgyűlési biztos segítségét kérte panasza megoldásában. A panaszos előadta, hogy Kaposváron, egy rendkívül leromlott állapotú épületben 150 főre tervezett idősek otthonát kívánt létrehozni. Az ingatlan vételára 40 millió forint volt, és az épület felújítása is rengeteg pénz igényelt. Mivel a panaszosnak nem volt elég pénze, 5 millió forint induló tőkével vágott bele a vállalkozásba, a szükséges pénzt hitelekből és az idősek adományaiból kívánta előteremteni. Ezért az ingatlan nem tudta megvásárolni, hanem a tulajdonosoktól bérelte. A bérleti díj és a fenntartási költségek mindjárt a működés kezdetekor nehéz helyzet elé állították a panaszost. 

	Problémás volt a működési engedély megszerzése is. 1999. február 12-én 18 fővel engedély nélkül kezdett el működni az otthon, a panaszos állítása szerint azért, mert nagy nyomás nehezedett rá az idősek részéről, akiknek nem volt hová menniük és az ingatlan felújított állapotban már készen állt fogadásukra. Működési engedély nélkül ekkor még állami támogatásra sem tarthatott igényt. 

	A panaszos előadta, hogy az ingatlan tulajdonosai eközben - részben félelemből a törvényen kívüli állapot miatt - egyre nagyobb igényekkel léptek fel vele, mint bérlővel szemben. Létrehozták a Kaiser Tours Kft.-t, amelynek tagjai az ingatlan tulajdonosai voltak, a panaszos, mint intézményvezető lett az ügyvezető. A panaszos szerint ebben a felállásban lehetőségük nyílt arra, hogy az idősek által befizetett egyszeri hozzájárulásokat (800,000 Ft/fő) magukhoz vonják. Majd kétszeresére emelték a bérleti díjat, amely havi 500,000 Ft+ ÁFÁ-ból, 1 millió Ft. + ÁFA lett. Aláirattak vele egy papírt, amely szerint a gazdasági veszteségeikért cserébe eltekint a felújítási költségek beszámításától a Kft. javára. 

	1999. május végén végre megkapta a működési engedélyt. A panaszos állítása szerint a tulajdonosok addig minden elismervény nélkül 9 millió Ft-ot vontak el az intézménytől. Az állami támogatásnak a 30%-ra tarthatott igényt a Kft., ami a működési engedély megszerzése után megérkezett, de a panaszos azt eltitkolta a tulajdonosok elől, hogy a működési költségeket finanszírozni tudják. Hiteligényét mindenhol elutasították. Augusztus végén a tulajdonosok kitiltották a panaszost az intézményből és aláírattak vele, hogy minden felelősség őt terheli a kialakult helyzetért. A panaszos és családja összes pénzét felemésztette a vállalkozás, és még az adósságokat is vissza kell fizetnie. 

A vizsgálat megindulása

	I. A Hivatal 1999. szeptember 3-án levélben tájékoztatta a panaszost, hogy a tulajdonosokkal szembeni igényeit bíróság előtt kell érvényesítenie, mivel polgári jogi jogvitáról van szó nekünk nincs hatáskörünk az ügyre. 

	II. A kialakult helyzetben azonban nem tartottam megnyugtatónak az otthonban lakó idősek helyzetét, ezért egy esetleges vizsgálat megalapozása érdekében tájékoztatást kértem a Somogy megyei közigazgatási hivatal vezetőjétől.

A vizsgálat megállapításai

	A közigazgatási hivatal 1999. november 25-én kelt levelében foglalt tájékoztatása alaján megállapítható, hogy 1999. áprilisától - tehát egy éven belül - 5 alkalommal végzett helyszíni ellenőrzést az intézményben:

	1. Az első ellenőrzés akkor történt, amikor a közigazgatási hivatal tudomást szerzett az intézmény engedély nélküli működtetéséről, és felszólította a panaszost működési engély iránti kérelem benyújtására. A panaszos 1999. március 24-én kérte a működési engedély kiadását, azonban a hivatal helyszíni ellenőrzés során olyan hiányosságokat tapasztalt, amely nem tette lehetvé az engedély kiadását. A fenntartó a hiánypótlásra újabb határidőt kért. 

	2. 1999. április 1-én a közigazgatási hivatal újabb ellenőrzést végzett, amelynek során felhívta az intézményvezetőt az ellenőrzés során tapasztalt hiányosságok kiküszöbölésére. Az ellenőrzés megállapításaival kapcsolatban a intézményvezető nem emelt kifogást.

	3. A fenntartó 1999. április 26-án eleget tett az újabb hiánypótlási felhívásnak, és ezután a közigazgatási hivatal 1999. április 30-án újabb helyszíni szemlét tartott. Ennek során újabb hiányosságok és iratok pótlására hívta fel a hivatal az intézmény vezetőjét. 

	4.  A kért iratok benyújtása május 7-én megtörtént. Az engedély kiadása előtt a hivatal 1999. május 13-án ismételten helyszíni szemlét tartott. Ennek eredményeképpen a Kaiser Tours Kft. 155 férőhelyes időskorúak folyamatos ellátását biztosító szociális intézménye 1999. május 14-én kapott működési engedélyt. 

	5. A panaszos ezután, a Kaiser Tours Kft. tulajdonostársait mellőzve, 1999. augusztus 1-én létrehozta az Ezüstfenyő Idősek Otthonát Működtető Közhasznú Társaságot. 1999. augusztus 31-én a panaszos kérte a hivatalt a működési engedély módosítására. Ugyanezen a napon bejelentette, hogy az idősek otthonát szeptember 1-től nem kívánja működtetni. Helyette egy másik ügyvezető 1999. szeptember 1-én tett nyilatkozatában vállalta az idősek otthonának a működtetését. A közigazgatási hivatal 1999. szeptember 3-án felhívta az új fenntartót - mivel a közhasznú társaság nem jogutója a kft.-nek - hogy az új működési engedély kiadásához csatolja a azükséges mellékleteket. Az új fenntartó a felhívásnak nem tett eleget, hanem a működési engedély iránti kérelmet visszavonta, így a hivatal az Ezüstfenyő Kht. elnevezésű cég személyes gondoskodást nyújtó benntlakásos szociális intézmény működési engedélye ügyében indult eljárást október 5-én megszüntette. Az ötödik helyszíni vizsgálatra már akkor került sor, amikor Pannon Mentő Kht. átvette azt intézmény irányítását és új fenntartóként működési engedélyt kért.  Miután a Pannon Mentő Kht. a szükséges dokumentumokat csatolta, és a helyszíni ellenőrzés igazolta, hogy a feladatot megfelelően ellátja, 1999. szeptember 30-án az idősek otthona új fenntartójaként működési engedélyt kapott.

	A közigazgatási hivatal tájékoztatása szerint a Pannon Mentő Kht. jelentős összegeket fordított a hiányos berendezések szükséges használati tárgyak beszerzésére, pótlására, és az idős emberek teljes körű ellátása mellett folyamatosan igyekszik javítani az ellátás színvonalát. A gondozottak nyugodtak és biztonságban érzik magukat.
	A közigazgatási hivatal továbbá tájékoztatott, hogy az otthonban lakók hozzátartozói feljelentése alapján a Somogy Megyei Rendőrfőkapitányság Nyomozó Osztálya a 217/99. bűnügyi szám alatt - a Btl. 318. § (1) bekezdésébe ütköző csalás bűntettének elkövetésének alapos gyanúja miatt - ismeretlen tettes ellen, az otthonban tapasztalt korábbi visszaélésekkel kapcsolatban.

	A közigazgatási hivatal fokozott figyelemmel kíséri az otthonban folyó munka színvonalát annak érdekében, hogy az ott elhelyezett idős emberek ellátása - mind a jogszabály, mind az emberi érdekek védelme tekintetében - megfelelő legyen. 

	Tekintettel arra, hogy a közigazgatási hivatal egy éven belül öt helyszíni ellenőrzést végzett az intézményben, így folyamatosan figyelemmel kísérte az ott élő idős emberek ellátását, továbbá gondoskodott arról, hogy a hiányosságokat az intézmény fenntartója megszüntesse, nem tartom szükségesnek vizsgálat lefolytatását az ügyben. 

Budapest, 2000. március 31.

Dr. Polt Péter